Man, swanger vrou sterf in botsingFoto: ER24 Russel Meiring, woordvoerder van ER24, het gesê paramedici is kort voor 06:00 na die ongelukstoneel op die R617 ontbied. Die twee wrakke van die motors, wat erg beskadig was, het in die middel van die pad gestaan. “Die bestuurder van een van die motors het bewegingloos agter die stuurwiel gesit. By nadere ondersoek is daar gevind dat hy reeds aan veelvuldige beserings beswyk het,” het Meiring gesê. In die tweede motor was twee vroue wat albei ook kritieke beserings opgedoen het. Daar was egter niks wat meer vir die bestuurder, wat ŉ paar maande ver swanger was, gedoen kon word nie en sy is op die toneel dood verklaar, het Meiring gesê. Die tweede vrou is in ŉ ernstige toestand na ŉ nabygeleë hospitaal gehaas. Die oorsaak van die ongeluk sal ondersoek word.